khistorydata/jeongjo-sjw-relations huggingface dataset:
정조 3년 · 목
敎曰。向因貶目。有査問之命矣。觀此啓本。兵使啓本所謂兒童哨。卽他道他鎭所無之名色。而稱以習操時假作倭軍。以十四歲以上至十歲者。亦多充籍。必求編髮未及上䯻者作哨。果由襲舊承謬之弊云。當初起疑査問之意。儘不爽矣。何聞之晚也。朝家之立法如是。而朝家反禁外邑之黃口充籍者。設法設禁。豈非大是相左者乎。當所劃卽釐革之事。此啓本下廟堂稟處。他道則雖於貶目不書。而此等不正名色作隊之軍。難保其必無。觀於日前楊州牧所奏。守廳于侄軍事役之充頉。與此雖有間焉。名之不正一也。此乃近比之一端。竝令廟堂。釐弊之道。使之一體稟處。
정조 3년 · 강
遞承旨鄭民始。宋煥億以柳戅。金亮行代之。
정조 3년 · 목
敎曰。左承旨。同副承旨許遞。前望單子入之。又敎曰。新除授承旨。幷待下批牌招察任。
정조 3년 · 강
命同副承旨金亮行斯速上來。
정조 3년 · 목
敎曰。新除授同副承旨金亮行。使之斯速乘馹上來事下諭。
정조 3년 · 강
命神祀諸人勿爲捉問。
정조 3년 · 목
因捕廳供辭。敎以。在囚巫女。旣已決杖究問。逐出鄕外。其餘神祀諸人。皆是無識愚氓。特從寬典。勿爲捉問事。分付。
정조 3년 · 강
命明禮宮稤官趙德壽司鑰除授。
정조 3년 · 목
本館啓言。今日朝食堂。儒生等有捲堂之擧。故馳詣泮宮問其由。則書進所懷。以爲今於 大享之日。有欠敬之端。以致賢師引咎之章。至勤聖上自反之敎。祀享何等肅敬。而有此禮貌之失。臣等之罪大矣。旣不能仰體聖明導率之化。又不能遵承賢師誘掖之意。臣等聚首知愧。不敢入堂云。縷縷開諭。終不回聽。何以爲之。敎以。更爲勸入。
정조 3년 · 강
大司成李衍祥陳疏自引。賜批。
정조 3년 · 목
疏略曰。卽見儒賢疏。則論 文廟大享時。事多欠敬。士習之驚駭。而以不能矯變。引以自咎。臣旣入庭將事。不能詳察董正。致使儒賢有此自引之章。臣之職忝主管。其罪當如何也。伏乞治臣不能導率之罪。批以。卿其勿辭行公。
정조 3년 · 강
許施嶺伯還賑穀加分劃之請。
정조 3년 · 목
備邊司啓言。慶尙監司李在簡還穀加分。賑穀加劃狀啓。稟處事命下矣。若以本道言之。設賑外十餘邑。有難酌定其分數。隨其緩急。量宜加分事分付。至於賑穀。初劃給七萬石。不過爲六七等所用云。則今此五萬石之加請。勢不可減數。各樣賑穀中依請更許。若其賑後餘穀。亦令還錄之意。請一體分付。允之。
정조 3년 · 강
命時囚李國賢等議處。李宜白等汰去分揀。
정조 3년 · 목
義禁府啓言。前御營大將李國賢。身爲捕將。巫女不禁事。因玉堂所懷。有拿處之命矣。嚴問之下。泛稱遲晚。請依 先朝受敎議處。敎以。其爲罪犯。不在於知與不知。知固爲罔赦之罪。不知亦是不明不畏之甚。不可輕易酌放。從重勘律次議處。又啓言。前醴泉郡守鄭東藎居官不法之罪。爲御史論。有拿處之命矣。嚴問之下。泛稱遲晚。請刑推得情。敎以。繡啓囚供。若是相反。以渠分疏之說。亦難準信。令本道臣親執詳査。狀聞後議處。又啓言。前刑曹正郞李宜白。前漢城主簿李宜耆。因臺臣所懷。有先汰後拿之命矣。嚴問之下。泛稱遲晚。請刑推得情。敎以漢城前主簿李宜耆。其視刑曹初不摘發之罪。則猶有相準之道。刑曹前正郞李宜白亦如渠供。堂上之事。非可移罪於郞廳。兩郞廳竝以公罪議處。旣已拿處。而亦知事狀。其在綜核之道。合有輕重之別。汰去分揀事。分付該曹。
정조 3년 · 강
命江界民金殷建議處。巫女春德嚴刑究問。李春芳等勘處。
정조 3년 · 목
刑曹啓言。昨日還宮時。江界民金殷建白活於衛外。而其原情則本邑民人。過半逃散。邊上難以守防。把守軍役。毋論卿族。一從戶名爲之事矣。旣非四件事。而有此白活。誠極駭然。原情勿施。請考律嚴處。敎以。雖非四件事。旣曰民瘼云。原情不可循例捧入。厥漢亦不可直施當律。原供辭自本曹直爲議處以聞。呼訴人則姑爲保放也。又啓言。率畜巫女人李春芳。巫女春德。威喝部隸罪人成輝等。竝刑推嚴問。冒禁神祀人方必奉朴召史請竝嚴刑究問稟處。敎以。愚氓之冒禁神祀。雖甚痛駭。今番復從寬典。姑勿推問。已囚各人。分揀放送。此後依此知悉。春德更招。雖有吐實。除非士夫中庶有班名者。及事理不輕者外。不必一一推問。俾無擾亂民間之弊。巫女春德不畏法令。恣意行事於城內。萬萬駭悖。符同曹隸毆打禁吏之事。莫非罔赦。嚴刑究問。其神祀幾處。祈禱誰人等地名姓名。箇箇嚴刑。期於輸情。李春芳成輝。其在懲勵之道。不可輕放。自本曹考律。嚴加勘處後草記。
정조 3년 · 목
國榮曰。訓將以濬川堂上方入來矣。予曰。都監中旬。何日爲之云乎。國榮曰。再明日爲之云矣。予曰。皇壇儀節。多有掣肘者。以迎送神曲言之。其所云明明我祖。佑我子孫等句。似當改之矣。國榮曰。然矣。予曰。祭服。則黑色亦是靑之深者。不必改之矣。國榮曰。靑黑似當通用矣。
정조 3년 · 목
予曰。 皇壇祭禮。三條之外。壇墠制度。考諸古禮。亦不無違式處。此亦不可不商確釐正。承旨所見。亦以爲何如耶。義養曰。聖敎誠然矣。壇墠制度。果多未備。因此釐改。則豈不爲盛擧乎。
정조 3년 · 강
禮曹以儒賢收議啓。
정조 3년 · 목
該曹啓言。依聖敎發遣郞廳。問議于在外儒臣處。則工曹參議金亮行。以爲 皇壇祀典重大。而樂章佾舞。蓋多未遑。今此儒臣釐正之箚。具有考據。恐無異議云。執義兪彦鏶。以爲儒臣釐正之請。儘有援據。如臣謏聞寡識者。何敢與議於典禮乎云。掌令金鍾厚。以爲儒臣箚陳。旣有據依。在外諸議。亦無異見。臣豈有他說。惟祭服一事。凡服玄上纁下禮也。而曾見經國大典。祭服用靑綃衣。正與 皇朝禮同。今之用黑。豈靑之深而近黑歟。抑後來改靑爲黑歟。是未敢知也。惟在聖明博考而審處之耳云。儒臣之意如此。請上裁。敎以。待儒賢造朝。當有下敎矣。
정조 3년 · 강
戶曹參判宋德相。上疏請往省先壠。賜批。
정조 3년 · 목
批以。卿雖暫爲還鄕。予心之悵望。無以爲喩。然卿之情理。亦云悲矣。特賜往來之暇。卿須卽爲省掃斯遠造朝。無使予多日企待。仍命遣史官傳諭。
정조 3년 · 강
命儒賢省掃往來時給由馬。
정조 3년 · 강
命明日入來事傳諭儒賢處。
정조 3년 · 목
敎曰。明日食後入來事。遣史官傳諭于儒賢處。
정조 3년 · 목
因刑曹供辭。敎以。姑從三令五申之意。巫女外在囚諸人。一竝放送。
정조 3년 · 강
遣承旨詣 宗廟景慕宮奉審摘奸。
정조 3년 · 강
遣待敎徐龍輔。詣 弘陵奉審摘奸。
정조 3년 · 목
予曰。儒賢入來乎。國榮曰。姑未入來矣。予曰。儒賢之情理。有難强挽。不得已許由。而誠爲悵然矣。國榮曰。似當不久還來矣。予曰。 皇壇儀節收議批答。有所構出者。卿其見之。國榮曰。批旨洽好矣。予曰。祭服則勢將以黑代靑矣。國榮曰。內局事多有釐正者。而因循至今。就以靑大竹言之。醫官輩恣意分用。誠不成說矣。予曰。卿言是矣。若念南中民弊。則一箇竹亦甚辛苦。而此輩則惟意濫用。此事極爲傷痛矣。國榮曰。江界人蔘之爲民弊。誠不忍言。而所謂臘劑蔘。醫官輩亦皆分用。此亦可痛矣。予曰。內局牛黃事亦然矣。國榮曰。此等事不一而足矣。予曰。從長釐正好矣。
정조 3년 · 강
召見儒賢及承旨于誠正閣。祭酒宋德相。右副承旨柳戇。
정조 3년 · 목
予曰。 皇壇典禮之釐正。不無一二疑晦處。故方欲以此問議於儒賢。而莫重 祀典。因此具備。則豈非甚幸乎。戇曰。臣等亦嘗以 祀禮之未備。竊以爲欠典。今得以煥然一新。則誠爲美事矣。予曰。壇制亦有可以損益者。故竝欲釐正。而或不無事勢之掣礙者。姑未知何以則爲好也。戇曰。當初設壇。蓋出於掃地祭天之義。而至於制度之違式處。不可不竝加釐改矣。予曰。儒賢進前。予曰。昨見卿疏。可知卿情理之悲切。故不得不暫許往來之暇。而予心悵惘。無以爲喩。在昔 孝廟朝。先正文正公請暇還鄕。 聖祖特許之。其時館學玉堂交章請留。 聖祖諭之以必不欺予。今予之許卿暫還。亦知卿必不欺予而然矣。卿須勿負此意。從速還朝。以副予日夕之望焉。德相曰。臣賤疾苦歇無常。還朝遲速。有難預料。而病若少可。則敢不卽還乎。予曰。日氣雖幸溫和。而老人跋涉。誠可念矣。德相曰。聖念至此。尤切惶感矣。予曰。先正碑額。從當書出。使史官傳之矣。德相曰。伏承下敎。恩榮所被。不勝感祝矣。予曰。以 皇壇儀釐正事。不無與卿商確者。故略具文字。不以傳敎書下。依書札往復之例。今玆付卿。卿其詳覽後逐條卞答。待還朝時持來也。仍命戇讀之。若曰。 皇壇祀享見用禮儀樂舞。多有未曉者。而事係莫重典章。有不容輕易議到。姑此泯嘿矣。幸因儒賢之上箚建白。集議在廷。爰及在野。僉謀詢同。咸曰箚論是。今可擧而行之。自此 皇壇祭儀。。庶免未備之歎。殊甚幸也。然於釐革之際。必須更加爛商。期底盡善可也。先就收議三條中一二起疑之端。略布已見。而外此壇儀之可以損益者。亦竝條錄于下。以俟折衷之論。箚中正樂章條。以爲 皇壇樂章。當用 皇朝九廟樂章中迎送神曲。此固甚好。然取考集禮及正史所載樂章。有曰仰我 聖祖。又曰。佑予子孫。我朝之祭明天子。用此句語。有未知的當者。如宋之祀湯樂歌。用嗟嗟烈祖。湯孫之將等詞。宋是商之孫子。稱祖稱孫。允合情禮。而我朝則異是。襲用 廟樂中數句語。揆以禮意。得無不可乎。議者或曰。就原句去此我 祖及子孫等語。略換數字而用之。又曰。刪去全句而用之。二說之中。將何適從乎。且於玆事。予意別有在焉。 皇壇樂章。無論迎送神及奠撤三獻諸曲。竝用 皇壇遺音。而不合之句。改而用之爲無妨。此果如何。說者又或以爲 三皇之祀。不得各用各位之樂歌。或涉逕庭云。而予則以爲合奏第一位之功德於以下諸位。恐無不可。此亦如何。正佾舞條。以爲 皇壇佾舞。用 皇朝親王國祭 仁祖廟之制。此亦甚好。然以今 皇壇樂制。但就佾舞增六爲八。則是舞備而樂不備也。其視 仁廟樂制。互相牴牾。蓋 仁廟儀則無登歌軒架。而樂舞皆列於庭。 皇壇儀則有登歌軒架。而一設壇上。一設壇下。以至器皿尺度。亦多不同。琴十瑟四。而今各爲二。笙八簫四。而今各爲一。歌工之古多今少。缶鼗之古無今有。諸如此類。難以悉擧。此皆在所釐改之不可已者。何以則可耶。議者以爲舞欲備制。則樂亦不可不備禮。而然於 皇壇樂舞。盡用 仁廟之制。則今有財力不贍之慮。又或以爲天子之祭。不可降從侯王之禮云者。先正旣有已定之論。則與其苟用失禮之樂。莫若倚閣之爲寡過也。未知如何。正祭服條。以爲 皇壇祭服。用 皇朝祭服之色。此亦甚好。祭服之色。 皇朝則用靑羅。本朝則用黑羅。殊非從周之義。速宜釐正。而議者或以爲我國俗稱深黑色爲鴉靑。凡於用靑色之處。亦多通用。故近日祭服之用黑者。似非靑變爲黑也。遵舊之爲無妨。此說未知如何。向所謂三條之外。亦有不可不商量者。當初設壇之制。卽我 聖祖義起之禮。而可以永有辭於天下萬世也。噫。夷狄亂夏。四海腥羶。中土衣冠之倫。盡入於禽獸之域。惟此東土一隅。崇祀 三皇。春秋之大義。數十。賴是而不絕如綫。於乎休哉。大抵以侯邦而上祀天子。考之往史。雖無倣象者。特以含忍之極。有此冢土之禮。是固迫不得已之擧也。然古者皇帝廟多在郡國。蒼梧有舜廟。會稽有禹廟。旣有其廟。必有其祀。是以。我朝之祀 大明天子。禮也非僭也。且不廟而壇。不特竊取於茅屋祭昭王之義而已。嘗考儀禮及周禮。天子之朝諸候也。亦有設壇之制焉。然則 皇壇創設之義。亦可謂古也非今也。此予小子所以重爲之欽仰贊誦者也。然今以成周之壇制。 皇朝之祭禮考之。則制度文爲。繁處太繁。簡處太簡。均之爲敬禮之不足。豈非彼此不及。半上落下者歟。言其大者。則有壇之名。而壝墠之制未備。有庖之設。而東西之址易處。又若鼎鑊爵罍之啓視滌漑。禮有躬臨之文。而今皆攝行。瓚鬯饌熟之祼奠進薦。禮無明見之文。而今反備載。獻禮之一獻三獻。前後有異。拜禮之再拜四拜。古今不同。言其小者。則祭酒。斟酒但載於廟禮。坫三俎三。只見於壇儀。登鉶之陳殊名。簠簋之列異行。帳房之設。旣失掃地之義。步尋之制。又乖覲宮之規。苟欲正壇儀之舛謬。而盡復乎享 仁廟之舊制。則俱是增減之所當先者也。到今雖不必一朝盡改。若其儀節之大違式處。亦或先從一二事。而改之爲宜歟。幸示其可否也。戇讀訖。奉傳于德相。德相跪受曰。伏承聖敎第當殫竭愚見。追後仰陳矣。予曰。何日當離發乎。德相曰。明早欲爲離發矣。予曰。卿之還朝。雖在不遠。其間離闊。殊極悵缺。目今國計民憂。或有所欲言之事乎。德相曰。鄭妻旣未得施刑。使千古所無之妖逆。尙今偃息於城闉。隱憂深慮。實無所不至。臣意則屛諸遠惡地。俾絕目前之憂無妨矣。予曰。予亦非不知此。而以有臺啓故。初不得發配矣。戇曰。鄭妻龜柱之罪惡。殿下非不洞知。而儒賢以姑先竄逐爲請者。可見其出於迫切矣。予曰。方今國事罔涯。憂虞多端。譬如萬頃虛舟無所止泊。念之及此。誠極寒心。亂逆之變。從古何限。而豈有如近日逆變乎。比諸辛壬之逆。雖曰同一心腸。一串貫來。而其中抑有難易隱顯之不同矣。辛壬則本以言議之異同。遂成忠逆之義理。故其忠其逆。顯著而易見。近日無論彼此。同惡相濟。初無言議之崇。而直行凶逆之事。及其天網莫逃。罪惡斯著。則擧世靡然。人皆曰嚴於討逆。而所謂嚴於討逆者。亦豈盡血誠向國。無面陽背陰之徒乎。故近日之賊。隱伏而難知也。蓋顯著而易見者。治之非難。隱伏而難知者。化之甚難。此予所以隱憂深慮之無所不至也。在上之人。豈不欲行包涵調劑之政。而顧今世道。有若四肢百骸無不受病。苟不下暝昡之藥。則難責其克瘳之效。爲今之計。君臣上下。正當同心同德。戮力協贊。必先以卞忠逆明義理爲第一急務。忠逆義理旣已卞明。則規模可立。根基可定矣。規模已立。根基已定。則有如元氣內固。外邪無從而入矣。予旣以世道之責。望之於卿。則卿何可一日去朝乎。幸須從速還朝。共濟時艱。是予區區之望也。德相曰。誅亂討逆。乃所以明天理正人心也。今若誅厥巨魁。嚴其隄防。則遺醜餘櫱。必當喪氣散落矣。予曰。臺端故紙。雖近文具。予意則以爲日日謄傳。塗人耳目。亦不害爲懲勵之一端矣。今若誅之殛之。一竝收殺。則忠逆二字。將不復見於朝紙之上。而一日二日。漸至忘却。使此箇義理不免束之高閣。然則安知無潛伺暗伏之徒。揚揚復起。有羸豕躑躅之慮乎。戇曰。鄭妻龜柱之罪。固不必更說。而至如相福罪惡。實是覆載之難容。則不竄不殛。置之牖下者。失刑之大者矣。以樂任事言之。向日處分。非不知聖意攸在。而自此以後。亂賊之徒。轉益放肆。而無所懲畏矣。予曰。在上者雖主從寬之典。在下執法之論。則固不可不如是矣。德相曰。樂任之罪。昭載於明義錄。則向日處分。誠甚過當矣。予曰。予豈不知。而有所不得已而然矣。德相曰。臣等豈不仰認聖意。而懲討以此而不嚴。亂逆由是而無畏。則豈不可悶乎。予曰。卿言亦是矣。
정조 3년 · 강
命南漢陳米附近邑分給。今廟堂稟處。
정조 3년 · 목
祭酒宋德相啓言。當此春窮。民憂罔涯。竊聞南漢儲置陳米。若使附近驪利陰龍砥楊等邑從自願分給。秋後除耗備納。則庶幾民得蒙惠。公亦有益矣。請令廟堂稟處。如湍坡有水路處。雖非附近邑。亦欲願得。則同諸邑許分好矣。從之。
정조 3년 · 강
命各軍門衙門宮房納米作錢之弊。令廟堂嚴禁。
정조 3년 · 목
祭酒宋德相啓言。都下米貴如金。蓋兩西嶺南失稔處。市直比京倍蓰。故米商輩皆赴其處。不入京中故也。伏聞各軍門及衙門宮房所納米。皆自該所送人。作錢來納。故都民無以貿食。請令廟堂。有水路處作錢事。一切嚴禁。則都民庶有藉賴之道矣。從之。
정조 3년 · 강
命䯻制及冠制商量博考。
정조 3년 · 목
祭酒宋德相啓言。髢髮之具。最爲今日奢侈之大者。曾在 先朝。初有禁令。末乃弛禁。其後轉相務勝。侈大之習。十倍前日。耗財之端。莫甚於此。請令廟堂嚴禁。而古禮之䯻制及冠子。使玉堂禮官博考古今文書。可以遵倣者定制通行。而冠子則亦依 中朝花冠之制命婦士庶。亦有等品爲好矣。敎以。所奏果是矣。而此非遽行者。當與廟堂之臣。更加商量而博考矣。
정조 3년 · 강
玉堂聯箚。請還收儒賢之批。賜批。校理金憙。副校理南䳽聞。副修撰沈煥之吳大益。
정조 3년 · 목
聯箚略曰。一自儒賢之造朝。三晝講筵頻開。一堂風雲昭融。其所裨益於聖德者。爲如何哉。招延未幾。遞爾請暇。竊恐時月荏苒之間。或欠講席討論之功。此臣等之爲憂者也。伏願收還旣下之批焉。批以。儒賢之請暇暫往。決知其非出於長往之計。而予心倀倀。難以爲裁。此除爾等之箚又到。盛陳勉留之意。固深嘉之。昔在 孝廟朝。宋先正之請暇省墳也。館臣館儒相繼請留。 聖祖批旨以先正之暫往旋歸。必不虛言爲敎。俄於筵中。予亦以此申諭於儒賢。儒賢之不誑予。奚間於先正之事聖祖乎。故予方企征牽之遄返也。
정조 3년 · 강
命棺材一部。奉朝賀家輸送。
정조 3년 · 목
敎曰。長生殿退件棺材一部。奉朝賀家輸送。
정조 3년 · 강
命張傘之式。更考以聞。
정조 3년 · 목
弘文館啓言。張傘之法。元無可據之例。雖以大明會典朝會條觀之。只有文武官雨具之文。而至於雨傘。則初無擧論者矣。前代之史。國朝之典。終未得可徵之蹟。不勝惶悚。惟在更加博詢而裁定焉。敎以。博考之命。不徒張傘一款。竝與呵導之制而考出也。蓋呵導之式。明載卄代全史。豈曰無可證之跡乎。至於張傘之式。予亦未見於前代文獻。而呵導旣定。則張傘自當視此爲準矣。職在稽古。未能廣考。而有此草記。殊甚未安。此草記勿施。更卽博考以聞。
정조 3년 · 강
禮曹以祭服樂章獻議啓。
정조 3년 · 목
該曹啓言。更令致愼獻議事命下矣。參判沈㶊之以爲謹就甲申年諸臣獻議。及大明集禮而稽之。先朝老成之臣獻議者。多以宜用八佾爲言。先正臣權尙夏以爲不用八佾。不免苟艱失禮。又曰。不可降從諸候之禮。今者儒臣之請。明有所據。孰敢異議乎。祭服導集禮而用靑羅。則冠服一也。冠梁亦當一導集禮。隨品隆殺。而獨用於 皇壇與通服於國內。亦宜有講定之道矣。至於樂章。謹考集禮所載。迎送神亞終獻俱有樂章。迎送神樂章。旣導集禮。則亞終獻樂章一體遵用。恐不害於純用中朝之義。而釐改曲章。事體至重。伏惟上裁。
정조 3년 · 강
訓局以明日馬兵試才啓。
정조 3년 · 목
訓鍊都監啓言。明日慕華館。左邊馬兵。中旬試才。敎以。旣已定日。軍兵亦皆知之。雖不可退行。何必明日之近 陵國忌爲之乎。後勿如是。
정조 3년 · 강
命時囚李國賢放送。朴喜成定配。李宜白等勘放。
정조 3년 · 목
義禁府啓言。罪人李國賢照律杖七十收贖。告身盡行追奪。稷山縣徒一年半定配。朴喜成照律杖一百收贖。告身盡行追奪。鐵原府徒三年定配所。請竝押送。允之。李國賢之照律判付。不爲分揀者。意在施法。而觀其旁照不以實之律文。不但不襯著。究其本罪。忽於君讎國賊。罪固有矣。與知而故犯有異。名係武將。則竄配之律。亦不容輕施。特從寬貸之典。旁照律則分揀。就本律中。議減一等也。又啓言。罪人李國賢議減一等。杖七十收贖。奪告身二等。請放送。允之。又啓言。李宜白李宜耆照律。杖八十收贖。公罪施行。敎以。功議各減一等。
정조 3년 · 강
命罪人朴★(王+善)李千奉白占卜金奉鎭加刑得情。
정조 3년 · 목
因刑曹罪人朴★(王+善)等加刑草記。敎以。更加嚴刑期於得情。
정조 3년 · 강
惠慶宮進服一錢重人蔘粟米飮一貼。命更爲煎入。榻敎也。
정조 3년 · 목
予曰。儒臣請留儒賢。而旣非長往。故批答有所云云。而其爲悵然則深矣。國榮曰。聖敎誠然。而堂箚則亦可謂得體矣。予曰。李國賢處分何如。國榮曰。事出無情。宜可容恕。處分允當矣。
정조 3년 · 강
命訓鍊大將具善復仍佩往來。
정조 3년 · 목
都承旨洪國榮啓言。訓將自今日將爲中旬。而姑無仍佩往來之敎矣。敎以。訓鍊大將具善復。中旬畢試間。仍佩往來。
정조 3년 · 강
命司饔提調黃景源重推。書吏科治。
정조 3년 · 목
敎曰。 孝明殿水剌間所屬。令廚院收用之命。已今閱歲經年。而吏隸間無一人收用。及今下問。堂上用手云。爲提調。 魂殿下隸之區處。若是玩愒。而爲濟已私乎。此雖小事。亦係紀綱。該院公事提調從重推考。又敎曰。司饔院書吏。令該曹科治。
정조 3년 · 강
館學儒生李得履等四十六人上疏。請敦召宋德相。賜批。
정조 3년 · 목
疏略曰。祭酒宋德相。以先正之孫。養德山林。蔚爲朝野之仰望久矣。以我殿下不世之眷。十遭敦召。遂致感激恩遇。幡然造朝。一念圖報。罄竭底蘊。筵對袖箚。禆益弘多。東方一治之休。庶幾不日而期矣。不意請告一陳。而給由之音遽下。第伏念賢者之於國家。一日在朝。有一日觀感之效。一進一退。關係非細。此所以相顧愕爾。大失所望。伏願念儒賢一致之難。軫書筵三接之急。更以至誠諭之。則宋德相寧不感激殊遇。復回旣戒之行耶。批以。已喩於堂箚爾等退修學業。
정조 3년 · 강
四學儒生李相鳳等一百十九人上疏。請寢宋德相給暇之命。賜批。
정조 3년 · 목
疏略曰。祭酒宋德相一徹請暇之章。遽下給由之批。此何事也。自古賢者遐遯不回。或難進易退。而況且宋德相年紀洽滿七旬。則百里長程。不無往來之勞瘁。而或有妨於王廷之羽儀。則殿下雖欲悔之。而復致于朝。其可得乎。伏乞亟寢給暇之命。俾徐已戒之行。批以。已諭於堂箚爾等退修學業。
정조 3년 · 강
京畿儒生安橃等上疏。請別立箕聖廟。賜批。
정조 3년 · 목
疏略曰。臣等謹按史記。我東土僻在海隅。地是夷服。而檀君以後。箕聖以前。貿貿然不免爲禽獸之域矣。何幸天佑我東。父師來莅。用夏變夷。八條之敎。演繹乎九疇。以貽我萬世。自玆以往。倫綱始正。法紀始明。蠢玆夷邦。乃得有小中華之稱。而我東方億萬斯年之業。莫非箕聖之賜。而東人之大小上下。莫不欲尊祀箕聖。以報罔極之恩。雖使家祭而戶享。莫之或辭。今其立廟祀享者。只有平壤之崇仁殿而已。此實前代之闕儀。本朝之因襲者也。伏念我朝之於先賢。褒奬崇報。各有稱焉。故宗儒之祠。錯落相望。疊祠傡祀之典。不可勝數。獨於箕聖。若是其疏略者。豈非慨然者耶。今若八路州郡。各置祠殿。有難如先正諸賢之言。則別立祠宇於都城。使儒生輪回守直。與孔廟一體尊事。則庶答其功德之萬一矣。箕子眞像奉安于崇仁殿。而世遠年久。漸臻漫漶。亟命有司更模。敬奉京城創建之廟。俾我三千里之民。皆知父師之恩。則不惟斯文之幸甚。將爲無窮之慶。臣等伏聞有箕子廟致祭之命。伏念功德。有不可一次致祭而止。伏願更加留念焉。批以。爾等退修學業。
정조 3년 · 강
惠慶宮進服二錢重人蔘粟米飮。命一貼煎入。榻敎也。
정조 3년 · 목
予曰。儒賢昨果發程云耶。國榮曰。晩後發行云矣。予曰。 孝明殿水剌間所屬。令廚院收用矣。昨聞提調盡爲用手。無一人收用者云。 魂殿下隸之區處。若是稽忽。誠可駭也。國榮曰。特敎之下。尙不擧行。誠非矣。予曰。洪忠道金以灝獄事。査啓何如。國榮曰。金哥之爲父打人。容有可恕之端矣。予曰。見其老父之被人毆打喘急欲死。則爲人子者。其欲雪憤。不是異事。且其女兒之屢次斫指血書。亦足感人。以此以彼。宜有參酌之道矣。國榮曰。然矣。其在原情定罪之義。似可用次律矣。國榮曰。伏見平安道加分狀啓。民情似甚緊急矣。使之草記回啓好矣。予曰。將下敎矣。予曰。右相之尙今相持。誠甚可悶。故欲爲下詢領左相而許副矣。國榮曰。旣不可强令出仕。則姑爲許副似好矣。予曰。臺諫有入來者乎。國榮曰。姑未聞之矣。予曰。兵判以鹵簿使將入來乎。國榮曰。兵判以藝文提學陳疏。雖未承批。而殿座侍衛。則似當入參矣。
정조 3년 · 강
召見奉審閣臣徐龍輔于誠正閣。
정조 3년 · 목
弘陵奉審後入來也。○予曰。御製有謄出者。自今日入直看檢也。
정조 3년 · 강
永禧殿酌獻禮吉日。命更爲擇入。
정조 3년 · 강
永禧殿酌獻禮。命以二十一日爲之。
정조 3년 · 목
禮曹啓言。 永禧殿酌獻禮吉日擇入事命下矣。今二月十七日 國忌。十八日十九二十日皆有拘忌云。何以爲之。敎以。更以念後推擇以入。又啓言。更令推擇。則二月二十一日二十二日俱吉云。以何日定行。敎以。以二十一日爲之。
정조 3년 · 강
許施箕伯還穀加分之請。
정조 3년 · 목
備邊司啓言。平安監司金鍾秀還穀加分狀啓。回啓事命下矣。尤甚邑折半。之次邑三分一。稍實邑四分一。道臣之分數。可諒其裁酌。依所請擧行之意請分付。允之。
정조 3년 · 강
命靑陽縣罪人金以灝減死定配。
정조 3년 · 목
因洪忠監司李命植靑陽縣金召史擊鼓原情査啓。敎以。向聞靑陽童蒙女金召史擊鼓供辭。語極淒切。情甚矜惻。究厥事理。亦或可恕。非不知傅其父於生道。俾伸稚歲兒女切骨之冤。係是償死之律。則其在重民命之道。不可以一邊之言輕易決折。更令本道査處。朝家之意。則欲從輕典者。自初然矣。觀此査啓。道臣持重之議。特不過執法之地。守法之論。且考前後詞案。金女之呼冤。固是人情當然之事。大抵此獄肯綮。在於正犯金以灝之目擊其父之被打。而所打之漢。乘憤揮踼。仍而致死事也。設如屍親邊人之招。雖以以灝眞有跨踞腹肚。蹴踼腎囊之跡。律文內以爲其父被打傷重。而其子毆打其人致死者。減死定配。明白載錄。則以灝之減死。斷無可疑。不在於蹴踏與曳下之間。以灝之父。年迫八十。被人毆打。而血染於衣。喘急於吭。則豈非所謂傷重者歟。爲人子者。聞奇忙到。憤頭猛打。不是異事。雖無續典減律之文。此等獄事。宜有參酌之道。金女之痛父非命。䂨指血書者。又至五六次之多。此尤足爲感動之一端。且本案中傷處不甚大段。由前由後。付之次律。果無低仰之歎。靑陽縣囚推罪人金以灝。以次律減死定配之意。分付該道臣事下刑曹。
정조 3년 · 목
予曰。儒賢久未見。誠悵然。國榮曰。從近召見似好矣。予曰。御製方有謄出者。有所下敎於待敎。而徐命膺必善爲之。使之入來看檢好耶。國榮曰。提學必善爲矣。予曰。都監中旬時入直軍士。何以爲之乎。國榮曰。推移出送。使之赴試矣。予曰。呵導之制。再命玉堂博考。而終不得出。何故云也。國榮曰。雖博考而不得云矣。以江原監司加分狀啓。予曰。今日內草記稟處。
정조 3년 · 강
召見副護軍李柱國于熙政堂。
정조 3년 · 목
予曰。大關嶺形便果何如。柱國曰。嶺勢內夷外險。巉巖屈曲。若設關防則誠好矣。予曰。今若創設關防。則城垣倉舍等措置之方。何如則爲便好耶。柱國曰。城則不必石築。一丈土築。足以禦賊。倉舍則嶺下不遠地。材木極多。若使運來。似不甚難。倉穀則湖西有五倉。而傍近數百里之內。居民不過數千。故不無穀多民少之弊。今若分置其穀於嶺上。則嶺東西民人。自然來集矣。嶺上有數月耕陳廢之地。今姑免稅。許民耕作。則可爲募民之一助矣。予曰。旣設關防。則不可無管領之人。此亦何以則爲便好耶。柱國曰。若以僉使萬戶自京差送。則其間不無貽弊之端。不如就其本邑鄕人將校中另加擇差。報于監營監營轉移兵曹以別將啓下似好矣予曰自京差遣。則必思肥已之道。而似不無剝割之弊矣。柱國曰。誠然矣。予曰。關防之設。亦是近處民情之所願乎。柱國曰。分糶輸糶之道。亦甚便利。則民情必多願之矣。予曰。沿路所見民事何如。柱國曰。麥豐故民情恃此晏然。姑無流離之患矣
정조 3년 · 강
判尹洪樂性陳疏自引。賜批。
정조 3년 · 목
疏略曰。預買貢米事。大僚之飭。昧然不省。已例之謬恬然蹈襲。論其負犯。嶺海鈇鉞。尙有餘辜。幸蒙聖度包荒。薄勘止於譴削。纔經旬月。恩敍遽降。且感且惶。不覺涕淚之被面也。且見守禦使徐命膺疏。則洞陳本營之弊。臣實歎賞其明核之見矣。臣才識疏迂。未獲蘇殘興廢之方。未能收拾敗局以副殿下委任之重。其不職之罪。於是乎益著。而無所逃矣伏乞亟削臣職。仍施重勘。批以。卿其勿辭行公。
정조 3년 · 강
持平宋樂陳疏討逆。賜批。
정조 3년 · 목
疏略曰。鄭妻龜柱窮凶逆節。卽神人之所共憤。而上下相持。于今四載矣。國人皆曰可殺。而惟殿下獨咈輿情。終靳天誅。臣未知殿下誠以爲彼兩賊有一分可恕之情。而若是之靳允耶。王府關石之典。因此而將無所施矣。金相福之負犯。已悉於三司之啓。而陰結賊徒。謀沮大策之狀。昭不可掩。伏願竝允三司之請焉。批以。所陳當留意。爾其勿辭察職。
정조 3년 · 강
遞大司憲金魯鎭。執義兪彦鏶。掌令金鍾厚。校理李度默。副校理李泰永。修撰曺遠振。
정조 3년 · 목
敎曰。在外玉堂臺諫許遞。
정조 3년 · 목
以具善復爲判敦寧。尹東暹爲刑曹判書。權噵爲知經筵。金熤爲同經筵。洪樂春爲同義禁。宋煥程爲假監役。魏光翼爲 光陵參奉。煥程以下。初仕也。
정조 3년 · 강
大報壇祭享。命以親行磨鍊。
정조 3년 · 목
禮曹啓言。 大報壇祭享推擇。則來三月初七日爲吉云。以此日定行。而雖以親祭定式。多有攝行之例。何以爲之。敎以。依定式。以親行磨鍊。
정조 3년 · 강
皇壇祭享誓戒肄儀望拜禮處所。命定式擧行。
정조 3년 · 목
敎曰。 大報壇享事。朝紙不書者。蓋有以也。此事每欲下敎未果。而見今享禮不遠。該曹似當循例磨鍊矣。此非愼密之道。亦違當初北苑行祝之意。此後勿論親行攝行。 皇壇祭享誓戒肄儀。皆於北苑爲之處所。令該曹稟旨。定式擧行事分付。望拜禮處所。亦當依此定式。況在 仁祖朝。行望拜禮於北苑。則尤豈非可徵之一端乎。亦令依此知悉擧行。
정조 3년 · 강
命張傘一款。更爲齊會。商宜以聞。
정조 3년 · 목
弘文館啓言。廣閱前史。終未得可據之文。但於宋史禮志呵引之制。有曰諸州刺史。諸衛將軍。在少卿監下。宣慶四方館使。比少卿。宣政昭宣閤門使。比司天監少監。上皇城使以下諸司使。比郞中。客省引進閤門副使。比員外郞。樞密都承旨。在司天少監下閤門使上。副都承旨。在閤門使下。樞密副承旨諸房副承旨。在諸司使下。以上竝兩人呵引。此乃詳定武臣呵引之制者。而其比方皆是文官之職。而旣不能明考可據之蹟。且以武臣呵引之。制言之亦無闕內外分別之論。惟在博詢而裁處焉。敎以。呵導之制。創於唐而備於宋。代各有定制。而其制前史多明載者。是以。我朝亦嘗取倣引用。而尙無一定之制。況比來國綱寖壞。古法全失。肅肅禁闥之內。越法呵引。雜還喧囂。無異於通衢大街。此非小事。抑足以觀紀綱之一端。頃因諫臣釐草之請。使本館考出前代之例。參校我朝之法。而屢命屢考。輒曰無可徵。何其疏忽之甚。而不念稽古之責歟。自上蚤欲詳說。而迄今泯默者。實有下行之歎也。觀此考出之文。所引已不襯似。而從又以爲此武臣呵引之制。而無闕內外分別之論云。惟此考出之條。卽宋四品以下文班遷外武官陞職者。及秩高內臣之奉使者。無鹵簿儀衛官闕外呵從之制也。豈可但謂以武臣之呵引也。或於本文第一行。有詳定武臣出節云云之說。故蒙上驟看。有此失對歟。且唐宋之法。文武群官。自王公以下。有鹵簿儀衛焉。有呵導贊引焉。所謂鹵簿儀衛者。用之於闕外行途也。唐則王公淸道六人。文武一品四人。四品以上二人。宋則王公淸道六人。文武一品四人。三品以上二人是也。所謂呵導贊引者。用之於闕內行途也。唐之制多晦雜而難曉。宋之制有曰闕內省內某官雙引傳呼。某官一引云者是也。以此推之。三品以上之雖有鹵簿儀衛者。若非應用雙引及一引之職。則於闕內不得用呵導贊引焉。爾等之誤以無鹵簿無贊引之秩卑文武。奉使內侍等闕外呵從之制。疑其用於闕內者。亦豈非未能致思之甚歟。到今予不得不以曾所見於前史者略言之矣。按宋制。中書門下。御史中丞幷緋衣。雙引仍傳呼。翰林學士。一吏前導。而惟謝恩日雙引。又曰。使相僕射兩省五品以上。一吏前引。又曰。東宮三少尙書丞郞入朝。以緋衣吏前導竝呵止。二品以上。用朝堂驅使官。宰相親王。仍令紫衣二吏引馬。此皆闕內呵導贊引之制。而宰相親王。異於他公卿。故闕內呵贊。仍用於闕外而引馬也。若不入於是者。雖有鹵簿儀衛之高官。亦不得呵贊于闕內焉。亦非難知之事也。今又欲就宋朝官名。而參考我朝官制。則宋曰中書門下。我朝之政府也。御史中丞。我朝之都憲也。翰林學士。我朝之文任也。使相卽親王。京尹。樞密使。留守節度使。兼中書令。兼侍中。兼中書門下平章事也。比之我朝。則親王如大君王子也。京尹如京兆尹也。樞密使如國初領判中樞之任也。留守如兩都留守。而但品級之高下。與宋有異也。節度使如兵水使。而我朝大臣無兼管之制。古之守禦上使或近之。兼中書令。兼侍中。兼同中書門下平章事等職。我朝皆無可比者。惟原任大臣或似之歟。左右僕射。宋亦數更其名。或爲左右丞相。或爲左右丞。比之我朝。則爲丞相時左右相或如之。爲丞時左右贊成或如之。兩省五品以上。卽中書省。舍人起居等職。門下省。司諫正言等職也。比之我朝則政府舍檢以上及諫院之職。注書之官。或如之。東宮三少。我朝之賓客如之。尙書丞郞。我朝之承旨如之。且二品以上。卽開府儀同三司。三師。三少。樞密院知事同知事。簽書事參知政事。太尉上柱國柱國。六部尙書。左右金吾衛及左右衛上將軍殿前都指揮使。八州牧開國郡王公太學士等職也。比之我朝。則開府儀同三司。上柱國。柱國。開國郡王公。如勳戚之府院君及君也。三師三少太尉。熙豊以前。宋亦虛銜。又在我朝。無如此制。或是帶西樞及敦寧之大臣府院君似之歟。六部尙書。宋皆大臣兼之。而我朝則六曹判書似之。左右金吾衛及左右衛上將軍。初以宗室領之。或以武臣爲之。統領環衛之軍。而實無所屬之兵。只有散銜。如我朝之總管焉。殿前都指揮使。如我朝之軍門大將焉。八州牧。與我朝之八道監司似之。或有古虛今實之殊焉。樞密院知事。同知事簽書事。與我朝中樞府知事。同知事。僉知事。近之。或有職務緊漫之別焉。參知政事。下宰相一等。則我朝貳相或相似歟。太學士高學士一階則我朝大提學或近之歟。然而宋多大臣兼焉。我朝則大臣之兼大提學者罕有之。大抵以宋較今。幾皆恰似。別無疑亂之端。依是參量。定其合行制度。以爲指一釐正之地。則張傘一款。自當視此差等。更爲齊會商宜以聞。
정조 3년 · 강
飭巫女支屬捜括。
정조 3년 · 목
敎曰。論以君讎國賊。巫女二字。卽心寒骨驚處也。其在王法。雖殪殄滅之。無所不可。而苟以王者莅物之義觀之。彼亦民也。當初處分。只使不得接跡於城闉。亦不得恣意濫祀者。足可爲不與同中國之意同也。身爲巫女者。其所以處之如是寬大。則況爲其支屬遠族乎。近聞各司搜括太甚。至以不干之類。混歸除汰者。其數夥然云。此非所以體予意也。凡係巫女。子及夫外竝勿問。巫女亦已身故者。其子與夫亦勿問。各司或有濫汰者。則幷令仍之。俾無一夫不獲。恩法兩行事。發牌各衙門郞廳。其令聽傳敎擧行。
정조 3년 · 강
許施關東湖南還穀加分之請。
정조 3년 · 목
備邊司啓言。江原監司李亨逵還穀加分狀啓。稟處事命下矣。設賑邑旣已如分其外金城及之次邑。限折半加分。稍實邑。三分一加分之意請分付。允之。又啓言。全羅監司鄭元始還穀加分狀啓。回啓事命下矣。尤甚邑三分一。之次稍實邑四分一加分。錦山古阜被災旣酷。折半加分。綾州等九邑。還穀稍裕。姑不擧論之意請分付。允之。
정조 3년 · 강
飭禁軍習陣頉稟
정조 3년 · 목
因兵曹禁軍習陣頉稟。敎以。近年以來。本曹習陣。每多不爲。明日適値 酌獻齋戒。姑令依所啓施行。此後不必頉稟。以此知悉。
정조 3년 · 강
命鎭川縣罪人林得卜減死決配。
정조 3년 · 목
因洪忠監司李命植鎭川縣罪人林得卜獄事査啓。敎以。大抵此獄事。本來疑晦。正犯則以爲元無毆打之事。屍親則以爲再被毆打。至於隕命。互相稱冤。而正犯之尙不蒙傅生之典者此也。向於審理之時。刑曹覆啓。請命更査者。雖出於愼獄之意而道臣論啓。又如是丁寧。旣曰厥或重被毆打。不通聲音。則晷刻致命之人。決無步歸其家之理。又曰。再鬪被打。旣不分明。致命根因。亦難指的。一卜之致死。歸之得卜之毆打。終欠詳悉。則其在審克之道。合施酌量之律。眞所謂罪疑從輕者也。鎭川縣囚推罪人林得卜。特爲減死。以次律決配之意。分付該道臣事。下刑曹。
정조 3년 · 목
義禁府啓言。李基敬利城縣。李惠輔樂安郡屛裔。請依例押送配所。允之。
정조 3년 · 목
予曰。昨日巫女支屬事。傳敎何如。國榮曰。下敎實是恩法竝行矣。予曰。儒賢所奏髢髮之弊。予非不知也。而其所救弊。終無好策矣。國榮曰。變制猝難爲之。姑先務儉。爲救弊之一端矣。予曰。儒賢袖箚之批。欲於明日召見親賜。而首尾數千言不可不逐條爲答。從當詳看後。始可賜批矣。國榮曰。以此意先爲下敎似好矣。予曰。然矣。國榮曰。大臣聯箚到院。而以臺言引罪矣。予曰。討逆事乎。國榮曰。然矣。予曰。大臣何必以此引嫌乎。予曰。江留念後辭朝云乎。國榮曰然矣。
정조 3년 · 강
遞同義禁洪樂春。
정조 3년 · 목
因初度呈辭。敎以。許遞。
정조 3년 · 강
命張傘一疑就議大臣。
정조 3년 · 목
弘文館啓言。向日所考出者。只是宋書中出節呵引條。而旣非闕內呵導之制。則其爲初不襯似臣等豈不知。而但無他憑考證引之例。似有旁照之端。故略据以奏矣。及承聖敎。始乃怳然開悟。大抵我朝呵導之法。旣無一定之規。則只當依倣宋制。參酌時宜而行之。旣無國朝定例。則亦豈敢輕議乎。張傘一款。當視呵引之制。有引則有傘。無引則無傘。恐合事宜。而其所裁酌之方。惟在更加博詢而詳定焉。敎以。更令禮堂就議大臣以聞。
정조 3년 · 강
遣承旨詣 宗廟永禧殿景慕宮奉審摘奸。
정조 3년 · 목
國榮曰。右副承旨以實★(虫+恙)。今日不得仕進。平壤致祭。將不得進往矣。予曰。勢將改差矣。予曰。祭報府持入。予曰。平壤山林。終不可招來耶。國榮曰。篤老之親。勢難離捨云矣。予曰。箕伯遞來時。可以入來耶。國榮曰。其時敦召。則庶有造朝之望矣。予曰。明日次對。依例來會云乎。國榮曰。然矣。予曰。明日欲兼行晝講。儒賢將入來耶。國榮曰。次對則雖不參。講筵似當入來矣。
정조 3년 · 목
予曰。何當辭朝乎。鎭衡曰。再明當辭陛矣。予曰。江都卽保障重地。撫恤軍民。繕修器械。至於築城等事。亦著意爲之也。鎭衡曰。謹當竭誠圖報矣。予曰。金鍾秀爲留守時。以醬甕事成出節目云。而此等事亦不無捄弊生弊之慮矣。鎭衡曰。姑未知節目之如何。而用舊蓄新。然後可無陳棄之患矣。予曰。卿將出外。雖是往來之地。亦甚悵然矣。命賜饌。仍賜御製。
정조 3년 · 목
予曰。御製謄出者持入。予曰。御製中疏箚批答。勿書虛頭也。
정조 3년 · 강
再明日。 毓祥宮命展拜。
정조 3년 · 목
敎曰。歲初未及展拜。再明日動駕。詣 毓祥宮展拜。該房知悉。
정조 3년 · 강
永禧殿酌獻禮。命親押。
정조 3년 · 목
因香室受押單子。有是命。
정조 3년 · 강
遞承旨柳戇。以吳載紹代之。
정조 3년 · 목
政院啓言。檀君箕子廟致祭。右副承旨當爲進參。而身病猝重。不得受香。何以爲之。敎以。許遞。行副司直吳載紹除授。使之受香。
정조 3년 · 강
判下兵曹永禧殿酌獻禮時軍兵磨鍊草記。
정조 3년 · 목
因該曹草記。敎以。御營廳隨駕。訓局禁營留陣安徐。餘軍留營。亦勿磨鍊。
정조 3년 · 강
遣承旨詣 文廟奉審摘奸。
정조 3년 · 강
惠慶宮進服一錢重人蔘粟米飮命煎入。榻敎也。
정조 3년 · 강
健元陵。 穆陵。 元陵展謁。命旬前擇入。
정조 3년 · 목
因禮曹各 陵展謁啓稟。敎以。今春事當展拜於未謁遠 陵。而爲念昨秋民事之告歉。欲拜近 陵。且今年節早。旬後擇入。又値農時。當詣 健元陵。 穆陵。 元陵以旬前擇入。
정조 3년 · 강
永禧殿酌獻禮。命以念後擇入。
정조 3년 · 목
因禮曹啓稟。有是命。
정조 3년 · 강
召見大臣及刑曹堂上于熙政堂。領議政金尙喆。左議政徐命善。刑曹判書鄭好仁。參判李性源。參議李在學。
정조 3년 · 목
予曰。鎭川林得卜獄事何如。命善曰。當初毆打。旣無緊要傷處。則決無卽地致命之理。再次鬪閧。亦無明白看證。則亦不可偏信屍親之言。以此以彼。不無疑端矣。予曰。瑞山鄭東治獄事。前後道臣。或以東治爲元犯。或以李倚國爲元犯。而其所論列。各有所據。卿等之意。以爲何如。尙喆曰。東治旣已先犯。則前道臣之以此爲元犯。亦有所據矣。承旨洪國榮曰。東治雖曰先犯。而究其本。則指嗾而曳出者倚國也。隨後而猛打者倚國也。以此觀之。今道臣之以倚國爲元犯。亦不無意見矣。予曰。然則兩皆傅生何如耶。國榮曰。殺人旣爲分明。則彼此間豈無元犯乎。尙喆命善曰。本曹回啓。亦以東治爲元犯。則似不可輕易酌處矣。予曰。此獄事。問於前道臣。則可以詳知矣。予曰。前洪忠監司徐有隣入侍。予曰。鄭東治獄事。卿意則以爲何如。有隣曰。臣於待罪湖西時。詳知此獄顚末。而大抵李倚國時年爲七十七歲。有何氣力能至打殺人命之境乎。且屍親所告。旣以東治爲元犯。而看證亦以被打於東治納供。則以臣愚見。東治之爲元犯。似無可疑之端矣。予曰。然則李倚國參酌照律似好矣。尙喆曰。旣有元犯。則李倚國當爲干犯矣。予曰。禮山元大哲獄事。屍帳傷處旣不分明。則斷以殺人之律。有非審恤之意矣。卿等之意何如。命善曰。道啓傅生之論。不無所據矣。予曰。豐川李中阿只獄事何如。尙喆曰。道臣雖已完決。而本曹之覆啓。亦有所據矣。予曰。本曹覆啓以後徵爲元犯乎。性源曰。下手雖有先後。用力宜分緊歇。則後徵當爲正犯。而道臣徑先決放。故臣曹以此覆啓矣。命善曰。元犯覈得。然後可以成獄矣。予曰。正犯旣已疑晦。則兩皆傅生何如。命善曰。殺人固已分明。而正犯不爲覈得。則非但有違於獄體。亦非難愼之意也。尙喆曰。首從分別。姑未明白。則道臣之決放後徵。誠甚輕先矣。予曰。然矣。予曰。遂安金石彬安岳張時明文化朴世奉等獄事。閱其文案。究其情犯。萬無傅生之道矣。尙喆曰。此等殺獄。別無可疑之端矣。予曰。海州李宜蕃獄事。以其前後文案觀之。其下手之凶毒。設計之陰慘。有非尋常殺獄之比。如此凶獰之漢。其在懲勵之道。不可循常處之矣。尙喆曰。該檢官之覈得元犯。亦甚詳明矣。予曰。以其檢狀觀之。極爲明白矣。予曰。載寧宋重旭獄事何如。屍親初不發告。詞證亦不明白。則其在愼恤之道。難以成獄矣。尙喆曰。此不過渠之夫妻私相爭鬪。而至於此境。原其心跡。似非故犯欲殺之意矣。予曰。文化孔德貴海州車福伊等獄事詞證旣不分明。情跡亦多可恕。道臣及本曹從輕之論。儘有所見矣。卿等之意何如。命善曰。此等獄事。旣無明證。又無傷處。則姑從罪疑之典。不害爲審恤之道矣。在學讀奏平安道啓本。予曰。平壤高斗雲獄事。以前後文案觀之。旣以高萬謙爲正犯。則斗雲自當脫空。而至今滯囚者何也。性源曰。 先朝癸未年判付。有仍囚待結末之敎。故至今見囚。似以此也。予命在學更讀癸未年判付訖。予曰。以 先朝判付觀之。蓋有血袴之萬謙旣爲正犯。則無眞贓之斗雲更無可論。而特以難愼之盛意。雖有此待結末之敎。至于今十九年。結末尙無期。則斗雲之一向滯囚。殊可矜惻矣。尙喆曰。其時雖有仍囚之敎。而結末至今無期。則使無贓物之斗雲。待無期限之結末。而空然囚置。誠可矜矣。予曰。旣有正犯。則斗雲自在脫空之科。而道臣修啓。猶以隨從懸何也。尙喆曰。此則道臣修啓。不無不察之失矣。予曰。定州白福尙獄事。傷處之初不分明。致命之已過辜限。不無可恕之端。則其在欽恤之道。合施罪疑之律。卿等之意何如。尙喆命善曰。道臣及本曹從輕之論。誠爲的當矣。予曰。其餘義州邊江釆寧邊林海星義州宋大京等獄事。別無可疑之端矣。尙喆曰。然矣。在學讀奏江原道啓本。予曰。洪川具時奉朴善生等獄事。閱其文案。則用手先犯雖曰時奉。踢項致傷卽是善生。則善生之爲正犯。別無可疑。而屍親之必欲以時奉爲正犯者。特出於渠之私怨。則此不足取信矣。卿等之意何如。尙喆曰。善生再踢。旣致傷命。則斷爲正犯。固無可論。故丙申年該曹覆啓。亦以善生爲元犯矣。予曰。丙申年該曹覆奏後。旣定其首從。則到今首從兩人。初不分揀。竝加刑訊者。此必其時自該曹發關時。不能明白指揮之致矣。命善曰。殺獄何等至重。而該曹擧行若是矇然者誠極可駭予曰平海黃師憲獄事。究其罪犯雖甚凶悍。而道啓中一人之獄。母子竝命云者。參以情法。不無可恕之端矣。卿等之意何如。尙喆曰。該曹覆啓。雖請同推。而母子竝命。亦甚可矜矣。在學讀奏京畿啓本。予曰。抱川崔孝大獄事。屍帳傷處旣無指的。道臣論啓亦有意見。姑從惟輕之律。不害爲欽恤之道矣。卿等之意何如。尙喆曰。閱其檢狀。原其本情。則不無可恕之端矣。命善曰。本曹覆啓。雖出於執法之意。而當此審理之日。姑從寬典亦好矣。予曰。陽城洪召史獄事。卿等之意。以爲何如。尙喆曰。觀其獄案。原其情跡。則前後招辭雖曰變幻。而揆以人情。事或固然矣。然獄體至重。下詢處之何如。予曰。卿等各陳所見可也。命善曰。領相之言儘好矣。國榮曰。炯洙旣已致斃。則死者之冤。足可伸矣。且洪召史之當初承疑。爲慮老母之一端矣。替當末稍變辭。亦在炯洙之死後。則原其本情。亦可見秉彝之一端矣。予曰。卿等之言是矣。揆以獄體。旣無二人償命之法。原其本情。亦見一端秉彝之性。以此以彼。不無可恕之道矣。好仁等曰。聖敎誠然矣。予曰。其餘陽智李龍才等獄事。實因的實。詞證明白。俱無可疑之端矣。在學讀奏刑曹啓目。予曰。鄭氣淳僞印之跡。旣不分明。則此不過盜踏之類。不可無參恕之道矣。卿等之意何如。尙喆命善曰。聖敎誠然矣。
정조 3년 · 강
元陵展謁。凡係擧行。命務從省約。
정조 3년 · 목
都承旨洪國榮啓言。 元陵展謁。旣有命。而凡諸擧行。預有下敎。然後可以及矣。敎以。今春展謁以近 陵者。特軫民弊而然。局內諸 陵奉審。亦是當行之事。而又念弊端。今番亦不爲焉。凡係擧行之節。務從省約。出宮時。外方植炬置之。還宮時植炬。只令自晝停所待令。敎曰。今番 陵幸時。凡係役民之事。皆以儲置米會減事。分付。
정조 3년 · 강
命前守禦使洪樂性敍用。
정조 3년 · 목
敎曰。論其所坐。不有申飭。襲用謬例。而重臣譴削。亦已經月。前守禦使洪樂性。特爲給牒敍用。
정조 3년 · 강
推平安監司金鍾秀。
정조 3년 · 목
右承旨徐有防啓言。平安道審理啓本中。有血袴之萬謙旣爲正犯。則無贓物之斗雲自當脫空。而乃以隨從修啓者。難免不審之責。請當該道臣推考。從之。
정조 3년 · 강
命檢狀違式之三邑檢官拿處。不飭之道臣罷職。
정조 3년 · 목
領議政金尙喆啓言。殺獄檢狀。何等嚴重。而崔孝大成獄之案。初檢實因則以先病後打懸錄。覆檢則以被打致死懸錄。三檢則以被傷致死懸錄。如此檢狀。皆違格式。其在重獄體懲後弊之道。不可置而不論。三邑檢官。竝拿問處之。雖以道臣言之。難免不能察飭之責。請其時道臣罷職。從之。
정조 3년 · 강
命今番審理中情犯最重者。嚴加究覈。
정조 3년 · 목
刑曹判書鄭好仁啓言。月三同推。法意甚重。而近來外邑。視若尋常。或不無例刑之弊。雖以今番審理見之。情節凶慘。更無可疑者。亦多抵賴延拖之類。甚非成獄償命之意。自臣曹抄出其中情犯最重者。發關該道。使之各別刑訊。嚴加究覈。具格登聞之意請分付。從之。
정조 3년 · 강
罷前刑曹判書李在協職。重推前後黃海監司金履素。李亨逵。
정조 3년 · 목
領議政金尙喆啓言。朴善生。具時奉獄案。丙申年因道臣審理狀聞。其時秋堂筵席覆奏。後旣以善生爲元犯。則時奉當爲隨從。而該曹發關之時。不能明白知委本道。道臣亦不能往復擧行。致使首從兩罪人。至今竝加栲訊者。揆以獄體。難免不審之責。當該堂上罷職。前後道臣請竝從重推考。從之。
정조 3년 · 강
遞副總管洪樂春。
정조 3년 · 목
敎曰。副總管洪樂春許遞。
정조 3년 · 강
命罪人鄭氣淳。次律酌處。
정조 3년 · 목
刑曹啓言。於義宮尺文僞造罪人鄭氣淳。州訊之下。終不直告。請加刑取服。敎以。京囚鄭氣淳。究厥所犯。容有可恕。僞印之跡。未得明證。則直斷以僞造之律。殊非審克之道。以次律酌處。
정조 3년 · 강
判下刑曹諸道殺獄案覆啓。
정조 3년 · 목
該曹啓言。崔奇特獄事。因黃海監司査啓。情所可疑者。合傅惟輕之典。看證李召史前後變招。殊極痛惡。旣施二次之刑。參酌決放事。請分付道臣。敎以。覆啓所論。甚爲明的。崔奇特以次律酌處。李召史參酌決放。又啓言。洪忠監司啓本。審理罪人鎭川縣林得卜獄事。再鬪一疑。令道臣査啓後稟處瑞山縣鄭東治李倚國等獄事東治依前同推。倚國合施隨從之律。禮山縣元大哲獄事。請依前同推。敎以。依回啓施行。洪忠道鎭川縣囚推罪人林得卜。其在愼獄之道。宜有更覈之擧。卽令道臣親執詳査。追于登聞。瑞山縣囚推罪人鄭東治李倚國等。首從之分別。前後道臣意見各自不同。皆有所據是乃。觀其文案。參以覆啓。東治之爲元犯。別無可疑之端。東治依回啓。使之依前同推。干犯李倚國亦令卽爲照律定配。禮山縣囚推罪人元大哲本曹回啓雖出於守經之意是乃。細閱其獄案。則直歸之償命之科。殊非審克之道。以次律酌處。又啓言。京畿前監司啓本。審理罪人抱川縣崔孝大獄事。依前同推。陽城縣洪召史獄事。合施惟輕之典。請上裁。敎以。抱川囚推罪人崔孝大。秋官議讞之意。雖在守法原其本情。合有參量之道。以次律酌處。陽城縣囚推罪人洪召史。與媤叔炯洙同力毆打。元犯未定。炯洙徑斃。一人致死。二人償命。殊非欽恤之意。炯洙未死之前。渠能爲慮老母替當元犯者。猶可見秉彝之共得。以次律酌處。又啓言平安監司啓本。審理罪人平壤府高萬謙高斗雲等獄事。血袴之萬謙。當爲元犯。無贓之斗雲。當爲隨從。合有審理之道。義州邊江采獄事。依前同推。定州牧白福尙獄事。相閧旣非私事。致命又過辜限。一向加刑。恐非審克之道。寧邊郡林海星。義州府宋大京。渭原宋昌訥等獄事。請竝依前同推。敎以。依回啓施行。平安道平壤府囚推罪人高斗雲。旣無眞贓。又無疑端。而滯囚至于今十九年者。雖因結末之判付而然。到今欲待結末。結末無期。特爲放送。定州牧囚推罪人白福尙。大抵法當信。而法文所載辜限日子。又逾五日。則縱有如干傷處。不可違法。以次律酌處又啓言。江原監司啓本審理罪人洪川縣具時奉。朴善生等獄事。道臣雖以母子竝命爲言。參以情法。不可傅生。請依前同推。敎以。洪川縣囚推罪人具時奉。朴善生等。時奉雖曰先犯。如其踢打要害之處。捽曳垂死之人。卽先犯時奉所未有之凶。則論以首從之別。秋官覆奏。儘有意見。依此分付。時奉。善生旣爲正犯。則一獄元無兩人償命之法。固當以加功照律。而本獄事猶未出場。姑爲停刑。仍囚以待結末。平海郡囚推罪人黃師憲。論以法意。雖無可恕之道。而母子竝命。抑或爲從輕之一端。以次律酌處。又啓言。黃海監司啓本。錄啓罪人豐川府李中阿只獄事。實因殊欠明的。致命實爲疑晦之端。遂安郡金石彬。安岳郡張時明。鳳山郡梁有彦金才必。黃州牧尹太成。海州牧李宜蕃。谷山府閔成漢。載寧郡宋重旭等獄事。竝依前同推。安岳郡李太已獄事。姑爲仍囚。審理罪人文化縣孔德貴獄事。道臣結辭。儘有意見。海州牧車福伊獄事。道臣起疑。儘得獄情。請竝上裁。允之。敎以。黃海道錄啓請囚中。豐川府囚推罪人李中阿只。依道啓施行。大抵中阿只與其夫後徵。同時用手。卽地傷命。則正犯之覈得。固已疑晦。而又於首從之別。不能詳愼擇執。致有此該曹之覆啓。當初完決道臣。難免率爾之責。該道臣罷職。海州牧囚推罪人李宜蕃。觀其獄案。其手勢之至凶。情跡之絕悖。不可以尋常殺死之比。而況該檢官十分詳査。多少詞證。明白無疑。則固宜登時正刑。以洩幽冤。遐土此等頑悍之俗。尤不容循常處之。自本曹分付該道臣。更加各別嚴訊取服。卽爲考覆親問後。具格登聞。載寧郡囚推罪人宋重旭。屍親初不發告。干證又無其人。究厥獄情。極其䵝昧。檢狀道啓。以傷處收起等㾗跡之闊狹淺深。爲被刺與自刺之別者。難保其必然。則當此審克之日。合施罪疑之典。以次律酌處。至如審理罪人文化縣孔德貴。海州牧車福伊等。證皆不明。情多可恕。幷以次律酌處。
정조 3년 · 목
予曰。今日晝講。儒賢入來云乎。國榮曰。入來與否。姑未聞之矣。予曰。明日當詣 景慕宮行酌獻禮。而勞軍可悶。欲以日瞻門作路矣。國榮曰。臣之本兼諸任。俱係劇務。而精力不逮。將有狼狽之慮。惠堂之任。若蒙許解則萬幸矣。予曰。今日次對。當下敎矣。國榮曰。守禦使疏批。尙不下矣。予曰。今日當下批矣。國榮曰。弘文提學申飭行公似好矣。予曰。明日酌獻禮祭文。亦當製進矣。國榮曰。然矣。予曰。左相之收議好矣。國榮曰。領敦寧收議。亦有明據矣。予曰。備堂之宜有呵引。誠如左相之議矣。國榮曰。今之備堂。與吉之樞密事同。此爲有呵引之明證矣。予曰。然矣。予曰。明日動駕。御營隨駕。則屛門把守。訓禁兩營。何不分當也。國榮曰。都監則自前隨駕。故因爲謬例。不爲磨鍊云矣。予曰。親押時刻進定事分付。
정조 3년 · 강
御宜政殿。行親押。
정조 3년 · 목
詣板位親押訖。敎曰。近例準祝時。承旨讀之。而香室官員今何替讀乎。此後則依近例爲之也。
정조 3년 · 강
召見直提學鄭民始于誠正閣。
정조 3년 · 목
予曰。直提學近日則閒養乎。民始曰。近幸調息矣。予曰。呵引收議見之乎。民始曰。未及盡見矣。予曰。左相善爲收議矣。民始曰。左相收議。果已得見。而議論詳備矣。
정조 3년 · 강
命三軍門別牌軍校。一幷罷之。
정조 3년 · 목
都承旨洪國榮啓言。內巡以後。三營軍制。太涉苟簡。各宮各司。別牌巡邏。名數夥然。自今宜有釐革之道。且非別牌本有當牌。則如有賊火之發。自當巡察禁斷。臣意則三軍門別牌軍校。一幷罷之爲宜矣。從之。
정조 3년 · 강
有政。吏曹判書鄭尙淳。參判徐浩修參議李義翊。兵曹判書李徽之進。
정조 3년 · 목
以徐有慶爲大司憲。林鼎遠爲大司諫。李命勳爲獻納。嚴思晚爲校理。趙尙鎭爲副校理。鄭志儉爲修撰。黃景源爲左參贊。具允鈺爲知敦寧。宋德相爲同義禁。任嵂爲鐵原府使。許侙爲永宗僉使。
정조 3년 · 강
明日 義烈宮。命一體展拜。
정조 3년 · 목
敎曰。明日 義烈宮。當一體展拜。以此知悉。
정조 3년 · 강
遞承旨吳載紹金亮行。以李義翊沈念祖代之。
정조 3년 · 목
敎曰。在外承旨許遞。吏曹參議李義翊。刑曹參議沈念祖。承旨除授。又敎曰。新除授承旨。牌招齋宿。又敎曰。吏曹參議。前望單子入之。
정조 3년 · 강
命䳽城君原歲饌外加給。
정조 3년 · 목
敎曰。欲爲下敎而未果。鶴城君。原歲饌外加給事分付。
정조 3년 · 강
以李★(土+甲) 爲兵曹參判。口傳也。
정조 3년 · 목
國榮曰。今日動駕。雨勢如此。可悶矣。予曰。然矣。百官軍兵。雖命雨具。而沾濕可悶。國榮曰。雨勢若不開霽。則 毓祥宮 義烈宮展拜。與酌獻有異。姑爲退定似好矣。予曰。當觀雨勢而下敎矣。予曰。侍衛整齊。直入正時事分付。
정조 3년 · 강
毓祥宮 義烈宮展拜。命更以來月旬前後擇入。
정조 3년 · 목
敎曰。雨勢如此。展拜與酌獻有異。 毓祥宮義烈宮展拜安徐。更以來月旬前後擇入。
정조 3년 · 강
命隨駕軍兵勿爲甲胄。
정조 3년 · 목
敎曰。雨勢如此。御營廳及隨駕軍兵勿爲甲胄。以戰服隨駕事分付。
정조 3년 · 강
詣 永禧殿。行酌獻禮。
정조 3년 · 목
具遠遊冠絳紗袍。乘輿出協陽門。降輿乘輦。由肅章門出敦化門。至 永禧殿大門外降輦乘輿。入齋室。改具冕服。詣板位四拜。仍詣 殿內奉審。還入齋室。少頃入就板位四拜。詣盥洗位盥洗。詣 第一室神位前。三上香。執酌獻酌。大祝讀祝訖。次詣 第二室 第三室 第四室 第五室。行禮如上儀訖。降復位四拜。少頃復行四拜。仍詣望燎位。大祝取祝燎於坎訖。還入齋室。改具遠遊冠絳紗袍。乘輿。出大門外。降輿乘輦入敦化門。肅章門降輦乘輿入協陽門還內。
정조 3년 · 목
因明日常參經筵啓稟。敎以。停。召對爲之。
정조 3년 · 강
命中官梁大宜削職。
정조 3년 · 목
敎曰。昨日大司憲落點望單。中官誤爲擧行。削職。
정조 3년 · 강
領議政金尙喆箚陳病狀。請譴。賜批。
정조 3년 · 목
箚略曰。雨中動駕。展禮 眞殿。仰惟聖慕如新。而臣脚腫猝然肆毒。非但牽疼難强。尤無轉身跨馬。欲起還仆。竟闕常禮。伏乞亟降威譴焉。批以。以恙未參。何傷之有。卿其安心善攝。卽起視事焉。仍命遣史官傳諭。
정조 3년 · 강
兩司聯啓。論高信謙等。賜批。掌令洪明浩。持平宋樂。姜文煥。正言柳孟養。
정조 3년 · 목
聯啓以爲。穩城府使高信謙。頃在三陟鎭營時。政不由已。慢不檢飭。猾校奸吏。任意用事。列邑有富名者。不用印牌。白地捉去。多日操切。受賂始放。遠近騷擾。聽聞驚駭。請亟施刊汰之典。前東萊府使林鼎遠。爲下輩所瞞。大燔屋瓦。厚價放賣於倭人云。萬萬驚心。今忽有無前之駭擧。倭人後若援例責出。則將何以防塞乎。邊禁齬齬。莫此爲甚。請前府使拿問嚴處。監燔之監色。梟示境上。以嚴國法。其時釜山僉使之不能爭執。東萊水使之不能禁斷。俱爲溺職。一幷拿處。該道臣譴責。妖孼鄭瑺常爲逆弘之寵禆。左右用事之狀。衆所共知。如此之類。不可置於輦毂之下。請遠地竄配。批以。高信謙事。邊地數遞可悶。不允。林鼎遠事。當一問處之。不允。鄭瑺事。依啓。
정조 3년 · 강
政院議啓亟還三司不允之批。賜批。都承旨洪國榮。右承旨徐有防。同副承旨沈念祖。
정조 3년 · 목
議啓以爲三司沐浴之討。啓已百計矣。歲又四閱矣。輿情愈激。兪音愈斳。臺閣之臣。亦辭窮而勢蹙矣。殿下其眞以懲討之略行。謂足以明天理正人心耶。根本猶存。枝葉更滋。則不知何樣禍機又起何處。豈不凛然。伏願亟還三司不允之批。批以。已諭於臺批矣。
정조 3년 · 강
正言柳孟養陳啓。請逆弘二弟竄配。朴宗厚拿問。依啓。
정조 3년 · 목
陳啓以爲。逆弘之二弟。居在安山。多率奴僕。甚至於招邀無賴輩。乘船張樂。浮海遊衍。村閭不勝其苦。請遠地竄配。連山縣監朴宗厚。還穀要利。災結幻弄。其數夥然。誠極駭然。請拿問定罪。其所犯令道臣査聞。批以。依啓。
정조 3년 · 목
予曰。俄見全羅兵使褒貶啓本。則將官色中。有兒童哨官者。所謂兒童之稱。旣不怪訝乎。果若以兒童作隊。則無異於黃口簽丁。不可不變通矣。國榮曰。名色可怪。査問似好矣。予曰。昨聞摘奸備邊郞之言。則洪忠兵使。不可無罪矣。國榮曰。監司則赴任屬耳。猶可恕也。事係軍務。不能申飭之兵使。難免責罰矣。予曰。儒賢擧條雖已啓下。而髢髮變通誠難矣。國榮曰。次對時下詢諸臣似好矣。予曰。文臣製述及武臣殿講。連因有事。尙未設行。數日後欲爲之矣。國榮曰。製述與殿講。同日兼行好矣。予曰。然矣。國榮曰。統營多有擧行之事云。統制使催促下送似好矣。予曰。當日內使之辭朝無妨矣。
정조 3년 · 강
行召對于熙政堂。承旨沈念祖。玉堂嚴思晩。沈煥之。假注書徐鼎修。史官徐龍輔鄭東浚。
정조 3년 · 강
命統制使當日辭朝。
정조 3년 · 강
召見統制使徐有大于熙政堂。
정조 3년 · 목
辭陛也。○予曰。統營弊端。不一而足。海防重地。殆不成樣。誠可悶矣。卿其勉旃。必思所以蘇弊之道。無負予委畀之意也。有大曰。敢不殫竭心力。以思報效乎。予曰。何日當離發乎。有大曰。明日發行矣。
정조 3년 · 강
命文臣製述。武臣殿講二十五日爲之。處所以仁政殿爲之。
정조 3년 · 목
因政院啓稟有是命。○敎曰。二十五日文臣製述。武臣殿講處所。以仁政殿爲之。
정조 3년 · 강
重推訓鍊大將具善復。
정조 3년 · 목
宿衛所啓言。集春門近處宮墻頹毀處把守軍。自兵曹知委該營入直哨官則卽當報本所。以令箭除出擧行。而只以兵曹傳令任意出用。實非設置管轄之意。訓鍊大將具善復從重推考。兵曹亦不關由於本所。直爲傳令於該哨官。亦涉不察。當該入直堂上。請一體推考。允之。
정조 3년 · 강
汰都監別將李長燁等。
정조 3년 · 목
訓鍊都監啓言。以集春營軍守直事。自兵曹草記擧行。而入直哨官不報衛所。不待令箭。只以北營入直別將令旗。徑先出直。事極驚駭。不飭之失。惶恐待罪。而別將李長燁。哨官柳光斗請汰去。允。之勿待罪。
정조 3년 · 강
配罪人鄭瑺等。
정조 3년 · 목
刑曹啓言。因臺啓。逆弘寵禆鄭瑺。逆弘二弟竄配事。命下矣。罪人鄭瑺。三水府定配所押送。逆弘二弟時在安山地。令本道定配所。發配後啓聞事。分付。又啓言。鑄錢所監官朴敏行。下吏安命鉉待錢簿磨勘後。勘律發配事。前已蒙允矣。凡欺官取財者。計贓准竊盜論。一百二十貫。罪止杖一百流三千里。依此律各決杖後。朴敏行吉州牧。安命鉉康。津縣定配。卽爲押送
정조 3년 · 강
惠慶宮進服一錢重人蔘粟米飮。命一貼煎八。榻敎也。